KIRJALLINEN KYSYMYS E-0738/00

esittäjä(t): Joan Colom i Naval (PSE) komissiolle

(17. maaliskuuta 2000)

Aihe: Direktiivien 91/676/ETY ja 96/61/EY soveltaminen Kataloniassa

Ympäristöä, maataloutta ja terveyttä koskeva toimivalta on siirretty Katalonian autonomiselle yhteisölle, joka on siten vastuussa vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY(1) ja ympäristön pilaantumisen ehkäisemisen ja vähentämisen yhtenäistämiseksi annetun neuvoston direktiivin 96/61/EY(2) soveltamisesta.

Ter-joen suojelujärjestö (Torroella de Montgrí, Gerona) on havainnut jo vuosia sitten, että Baix Terin vesistön, joka sijaitsee Ter-joen alajuoksulla aivan ennen joen laskua Välimereen, pilaantumista mittaavat osoittimet ovat nousseet. Pilaantumisen syitä on monia, kuten korkea nitraattipitoisuus. Vesialue on elintärkeä juomaveden lähde Baix Terille. Ennen sitä joki on kuitenkin luovuttanut suuren osan virtaamastaan Barcelonan kaupungille ja muuhun teolliseen käyttöön. Siksi virtaama on pieni erityisesti kesällä. Lisäksi joen alajuoksua rasittaa kasautuva pilaantuminen.

Vaikka haavoittuvien alueiden nimittäminen, josta Katalonian viranomaiset olivat vastuussa, kesti pitkään (asetus 283/1998), suuri osa Baix Terin alueesta on julistettu haavoittuvaksi ja siihen sovelletaan siten maatalouden hyviä käytäntöjä koskevia sääntöjä (22. lokakuuta 1998 annettu määräys). Siitä huolimatta ympäristöpolitiikkaa ei ole. Vaikutuksia pinta- tai pohjavesiin tahi maaperään, kasvillisuuteen tai eläimistöön ei ole tunnustettu eikä arvioitu. Toisin sanoen ei ole mitään toimintasuunnitelmaa vesialueen pilaantumisen vähentämiseksi direktiivin 91/676/ETY mukaisesti. Holtittomat puriinipäästöt vain jatkuvat.

Onko komissio tietoinen suurista saastepesäkkeistä, joissa on paljon nitraatteja ja muita aineita, jotka ilmeisesti aiheuttavat muutoksia yhteisön elämään, ihmisten terveyteen ja Baix Terin vesialueen ympäristöön?

Samantapaisia ongelmia on myös muilla Katalonian alueilla ja erityisesti Osonan alueella.

Mitä toimenpiteitä komissio aikoo toteuttaa edellä mainittujen direktiivien soveltamiseksi Espanjassa ja erityisesti Kataloniassa?

(1) EYVL L 375, 31.12.1991, s. 1.

(2) EYVL L 257, 10.10.1996, s. 26.

Margot Wallströmin komission puolesta antama vastaus

(3. toukokuuta 2000)

Komissio on tietoinen parlamentin jäsenen esille tuomista Baix Terin vesistön saastumista koskevista seikoista. Itse asiassa aivan hiljattain komissiolle on toimitettu samaa asiaa koskeva valitus, joka on juuri rekisteröity ja jota tutkitaan parhaillaan.

Komissio on tietoinen kysyjän esille tuomasta ongelmasta ja tutkii parhaillaan, miksei Kataloniassa ja muillakin alueilla ole nimetty riittävästi (pilaantumiselle alttiita) alueita.

Lisäksi on syytä mainita, että koska Espanja ei ole ilmoittanut komissiolle pilaantumiselle alttiita alueita koskevia toimintaohjelmia, mikä on pakollista direktiivin 91/676/ETY 5 artiklan mukaisesti, komissio on käynnistänyt sitä vastaan rikkomista koskevan menettelyn n:o 1996/2205. Komissio on vienyt tapauksen Euroopan yhteisöjen tuomioistuimeen (asia C-274/98).

Komission hallussa olevien karttojen perusteella Espanjan viranomaiset ovat nimenneet kirjallisessa kysymyksessä mainitun alueen pilaantumiselle alttiiksi alueeksi (21. lokakuuta 1998 annettu asetus 283/1998), mutta alueelle ei vielä ole laadittu ainoatakaan virallista toimintaohjelmaa.

Perustamissopimusten vartijana komissio ei epäröi ryhtyä kaikkiin tarpeellisiin toimenpiteisiin varmistaakseen, että yhteisön lainsäädäntöä noudatetaan.

On lisäksi syytä huomata, että hyvien maatalouskäytäntöjen soveltaminen on pakollista sekä nitraatin vuoksi pilaantumisalttiilla alueilla että alueilla, joihin sovelletaan asetusta n:o 1257/99(1) (maaseudun kehittämisen tukitoimet: maatalouden ympäristötoimet ja korvaukset).

(1) EYVL L 160, 26.6.1999.